Des de Voluntariat s'inicia una campanya de recollida solidària de màscares de busseig
03 de abril de 2020

La Regidoria de Cooperació, Voluntariat i Solidaritat fa una crida a totes aquelles persones que posseïsquen una màscara de busseig adaptable i vulguen donar-la per a combatre la pandèmia de Covid-19. No es tracta d'ulleres de busseig convencionals, sinó de màscares estanques que cobreixen tota la cara i que disposen d'un respirador. Aquest tipus de màscares proporcionen molta seguretat i són molt útils per al personal sanitari.

Les persones donants poden contactar amb la Regidoria a través del correu electrònic voluntariat@leliana.es, o del telèfon i whatsapp 647 41 87 54, on els donaran instruccions sobre com dur a terme la donació. Personal de l'Ajuntament farà la recollida domiciliària de les màscares.

Des que es va iniciar la crisi sanitària, han sigut moltes les donacions i accions solidàries que veïns i veïnes de l'Eliana han dut a terme per a oferir la seua aportació en la lluita contra la pandèmia. A aqueix respecte, la regidora de Voluntariat i Solidaritat, Cristina Díaz, ha declarat sentir-se “molt orgullosa del poble de l'Eliana que està demostrant, una vegada més, que és molt solidari i que té una gran capacitat de mobilització en una situació tan complicada com la que estem vivint”, agraint tots i cadascun d'aquests gestos desinteressats.